Jesper Petersen (SF), 2008-01-22:
Jernbanen oplever en renæssance, desværre ikke i Danmark, men ude i Europa.
Der bliver bygget nye jernbaner, og der kører så gode og hurtige tog, at de er i stand til at udkonkurrere såvel fly som bil.
Trængselsproblemer gør det sværere og sværere at få afviklet såvel flysom biltrafikken, og klimaforandringerne kræver, at vi får vekslet biltransport til mere af den miljøvenlige togtransport.
Det er på høje tid, at Danmark kommer op i gear.
Den nuværende regering har ikke truffet beslutning om en eneste jernbane, siden den trådte til i 2001.
Det er nødvendigt, at der nu træffes beslutning om anlæg af både nye jernbaner og opgradering af de eksisterende baner.
Et af de vigtige steder at tage fat er dobbeltsporet fra Vamdrup til den dansk-tyske grænse.
Folketinget vedtog sådan set at anlægge dobbeltsporet i 1993.
Dengang stemte alle partier undtagen Fremskridtspartiets 6 mandater for.
Alle kunne se det nødvendige i at anlægge et ekstra spor fra Vamdrup og ned til grænsen.
Problemet er bare, at beslutningen kun blev ført halvt ud i livet.
Anden etape blev aldrig gjort færdig, så på strækningerne Vojens-Vamdrup og Tinglev-Padborg er der i dag kun et spor.
Der er gjort klar til det ekstra spor.
Der er plads.
Ledningerne på den elektrificerede bane er der, og nu får Folketinget så igen mulighed for at rette op på fortidens synder og tage fat på de udfordringer, Infrastrukturkommissionen peger på, og som vi allerede står midt i.
Jeg har med glæde noteret, at Venstres gruppeformand, hr. Hans Christian Schmidt, og andre Venstrefolketingsmedlemmer som fru Ellen Trane Nørby, hr. Preben Rudiengaard, hr. Peter Christensen m.fl. har garanteret, at de og Venstre vil støtte dobbeltsporet, og det er også kommet frem i dag fra hr. Jacob Jensen, at det simpelt hen er erklæret Venstrepolitik.
Jeg håber, at borgerne kan regne med Venstres gamle slogan, som jeg skal glæde Venstre med at gentage her fra talerstolen, om, at med Venstre så bliver det til noget.
Det glæder mig også, at hr. Jacob Jensen er glad for sin svigerfamilie i Sønderborg og derfor har et incitament til faktisk at få forkortet rejsetiden derned.
Det kunne jo have været omvendt, det har man hørt om før, men i dette tilfælde er der heldigvis for hr. Jacob Jensen - og måske er det også rigtigt godt på den danske infrastrukturs vegne glæde for svigerfamilien.
Det er nødvendigt at anlægge de to stykker spor for at øge kapaciteten på strækningen.
Den nuværende flaskehals giver forlængede rejsetider, ekstra risiko for forsinkelser og kapacitetsmangel på banen i forhold til forbedringer af togservicen og mulighederne for godstransport til og fra Tyskland via jernbanen.
Der betales på strækningen i dag høje kapacitetsafgifter pr. tog på grund af flaskehalsen, og det fremmer jo ikke ligefrem rentabiliteten ved at køre tog på strækningen, selv om vi har så akut behov for at få mere transport over på jernbanen for at mindske CO2-udslippet og for at mindske trængslen på vejene.
Skal vi gøre noget ved trængselsproblemerne på motorvejene og ikke mindst den hektiske E 45 til Tyskland med store mængder godstransport og leve op til regeringens udmærkede målsætning eller pejlemærke, eller hvad vi fandt frem til i den forrige debat om at sænke CO2-udslippet fra transportsektoren med 25 pct. inden 2030, så er jernbanerne afgørende og dobbeltsporet i Sønderjylland et vigtigt sted at komme i gang.
Godsmængderne, der transporteres ud og ind af Danmark gennem Sønderjylland, er hastigt voksende, og også Infrastrukturkommissionen peger på de to enkeltsporede strækninger som alvorlige flaskehalse på jernbanen.
Med et dobbeltspor kan vi åbne porten til Europa og indføre timedrift til Hamborg og Sønderborg, vi kan skabe bedre muligheder for, at virksomhederne kan fragte deres varer ud til markederne i Europa eller importere varer til Danmark.
Ganske vist er naturen nord for Vojens ganske køn at se på, når man holder der og venter på vigesporet, men borgerne betaler deres dyrt købte togbilletter i håb om at nå hurtigt og pålideligt frem, ikke for at komme på en sønderjysk safaritur med gratis udsigtsstop syd for Vamdrup.
Af alle de her grunde har vi i SF i samarbejde med Socialdemokraterne og Enhedslisten fremsat et særskilt forslag om, at dobbeltsporet skal anlægges, så det ikke er de yderligere ting omkring Tinglev-Tønder i det her forslag, der skal stå i vejen for det.
Vi må rigtigt nok se nærmere på perspektiverne i elementerne i forslaget, men SF vil stemme for.
Vi vil ikke stemme imod at forbedre og anlægge dobbeltsporet.
Vi skal have de udeståender løst, der er der nu, så vi kan varmt støtte at anlægge dobbeltsporet og rette op på fortidens synder om manglende indfrielse af de ting, der allerede er vedtaget tilbage i 1993.